ཆོལ་ཟངས་ཞེས་པ་ནི་ཆུ་སྣོད་དེ་ཆུ་ཟངས་ཟེར་ནའང་འགྲིག་ངེས།དེའི་གཙོ་བོ་ནི་དགེ་སློང་རྣམས་ཀྱིས་རྐང་པ་འཁྲུ་བའི་ཆེད་དུ་རྐང་ཁྲུས་ཀྱི་གཞི་བྱ་ལ་དེ་ན་ཆོལ་ཟངས་བཞག་སྟེ།དེའི་ནང་དུ་ཆུས་བཀང་ནས་ཆུ་དེ་ཡིས་རྐང་པ་འཁྲུས་དགོས་སོ།གོང་གི་རྒྱ་ཆེར་འགྲེལ་ལས།ཆོལ་ཟངས་ཞེས་བྱ་བ་ནི་རྐང་ལག་བཀྲུ་བའི་སྣོད་དོ།།ཞེས་གསུངས་པ་ཡང་རྐང་པ་དེའི་ནང་དུ་སྣུབས་ནས་རྐང་པ་འཁྲུ་བ་མ་ཡིན་པར་དེའི་ནང་གི་ཆུ་བླངས་ནས་རྐང་པ་འཁྲུད་དགོས་པ་ཡིན་སྟེ།ལུང་ལས།དགེ་སློང་གར་བབ་བབ་ཏུ་རྐང་པ་འཁྲུ་བ་དེར་སྦྲང་བུས་གང་བ་ཁྱིམ་པ་དག་གིས་མཐོང་ནས།འཕགས་པ།སྦྲང་བུ་ཟི་ཟི་བས་གང་བའི་ཕྱོགས་འདི་ནི་ཅི་ཡིན།འདིར་རྐང་པ་བཀྲུས་སོ།དེ་དག་གིས་འཕྱ་སྟེ།དགེ་སྦྱོང་རྣམས་ནི་གཙང་སྒྲ་མེད་པ།གར་བབ་བབ་ཏུ་རྐང་པ་འཁྲུའོ།དེ་གསོལ་བ་དང་།གར་བབ་བབ་ཏུ་རྐང་པ་མི་འཁྲུ་ཡི་གཙུག་ལག་ཁང་གི་སྟེང་གི་ཤར་ལྷོའི་མཚམས་སུ་རྐང་ཁྲུས་ཀྱི་གཞི་བྱའོ།དེ་ཇི་ལྟ་བུ་བྱ་མ་ཤེས་ནས།རུས་སྦལ་ལྟ་བུར་བྱ་བའོ།རབ་ཏུ་འཇམ་པ་བྱེད་པ་དང་།རྩུབ་པར་བྱའོ།ཉམ་ཆུང་བ་དག་གིས་ཕྱོགས་དེར་འགྲོ་མ་ནུས་པ་དང་།དེ་དག་གིས་གྱོ་མོ་བཞག་གོགྱོ་མོར་འཁྲུ་བ་ཆག་ནས་མ་རུང་པ་གྱུར་པ་དང་།ཆོལ་ཟངས་ཉེ་བར་བཞག་པར་བྱའོ།ཞེས་གསུངས་པ་ལྟར་དགེ་སློང་རྣམས་རྐང་པ་འཁྲུད་པའི་ཆེད་དུ་གཙུག་ལག་ཁང་གི་འགྲམ་དུ་རྐང་པ་འཁྲུད་ས་བཟོ་ནས་དེའི་འཁྲིས་སུ་རྐང་པའི་དྲེགས་པ་བརྡར་བྱེད་རུས་སྦལ་གྱི་རྒྱབ་ལྟ་བུ་སོ་ཕག་རྩུབ་མོའི་རིགས་དང་།རྩུབ་བདར་ཚར་རྗེས་འཇམ་པོ་བཟོ་བྱེད་དང་།དེ་ནས་གཙང་མ་བཟོ་བྱེད་ཀྱི་ཆུ་དགོས་པས་དེའི་ཆེད་དུ་ཆོལ་ཟངས་ཉེ་བར་བཞག་དགོས་པ་གསུངས་པ་ཡིན་ནོ།ད་དུང་ཆུ་ནི་འཐུང་རྒྱུ་དང་།འཁྲུད་སྤྱད་གཞན་ཡང་བེད་སྤྱོད་ངེས་ཡིན་དེ།གོང་དུ་རྒྱ་ཆེར་འགྲེལ་ལས་ཆུ་གཙང་མ་ཉར་དགོས་པ་གསུངས་པའི་ཤུགས་ཀྱིས་གོ་ནུས་སོ།འདི་ནི་རྒྱ་གར་ཚ་བ་ལུང་པ་ཆུ་རྫ་ཆེན་པོ་དེ་འདྲ་སྒོ་འགྲམ་དང་གྲིབ་བསིལ་དེ་འདྲ་བཞག་ནས་ཡོད་པ་ད་ལྟ་ཡང་མཐོང་རྒྱུ་ཡོད་པ་ཡིན་ཞིང་།བེད་སྤྱོད་ཡང་རྐང་པ་དང་།ཁ་ལག་འཁྲུད་སྤྱད་སོགས་ཅི་དགོས་བེད་སྤྱོད་བྱེད་བཞིན་ཡོད་པ་འདི་དག་གིས་གོ་བ་ཆེན་པོ་རེ་བརྙེད་རྒྱུ་ཡོད་པར་སེམས།